ಅಮೆರಿಕದ ಮಾಧ್ಯಮಗಳಿಗೆ ​ಲಕ್ಷಾಂತರ ಡಾಲರ್ ಸುರಿದಿದೆ ಚೀನಾ

ವಾಷಿಂಗ್ಟನ್: ಅಮೆರಿಕ ಮಧ್ಯಮಗಳಿಗೆ ಚೀನಾದ ‘ಚೀನಾ ಡೈಲಿ’ ಲಕ್ಷಾಂತರ ಡಾಲರ್ ಸುರಿದಿರುವ ವಿಚಾರ ಈಗ ಬೆಳಕಿಗೆ ಬಂದಿದೆ.

ಅಮೆರಿಕದ ಜಸ್ಟಿಸ್ ಡಿಪಾರ್ಟ್‍ಮೆಂಟ್ ಮಾಹಿತಿ ಅನ್ವಯ ಟೈಮ್, ನ್ಯೂಯಾರ್ಕ್ ಟೈಮ್ಸ್, ವಾಷಿಂಗ್ಟನ್ ಪೋಸ್ಟ್ ಸೇರಿದಂತೆ ಹಲವು ಮಾಧ್ಯಮಗಳಿಗೆ ಕಳೆದ 6 ತಿಂಗಳಿನಲ್ಲಿ ಲಕ್ಷಾಂತರ ಡಾಲರ್ ಹಣವನ್ನು ನೀಡಿದೆ.

ಟೈಮ್ ಮ್ಯಾಗಜಿನ್ 7,00,000 ಡಾಲರ್, ಫೈನಾನ್ಶಿಯಲ್ ಟೈಮ್ಸ್ 3,71,577 ಡಾಲರ್, ಫಾರಿನ್ ಪಾಲಿಸಿ ಮ್ಯಾಗಜಿನ್ 2,72,000 ಡಾಲರ್, ಲಾಸ್ ಏಂಜಲೀಸ್ ಟೈಮ್ಸ್ ಗೆ 1 ದಶಲಕ್ಷ ಡಾಲರ್ ಹಣವನ್ನು ನೀಡಿದೆ.

ಚೀನಾದ ಪರವಾಗಿ ಸುದ್ದಿಯನ್ನು ಪ್ರಕಟ ಮಾಡಲು ಈ ಹಣವನ್ನು ಮಾಧ್ಯಮಗಳಿಗೆ ಪಾವತಿಸಲಾಗಿದೆ ಎಂದು ಜಸ್ಟೀಸ್ ಡಿಪಾರ್ಟ್‍ಮೆಂಟ್ ಹೇಳಿದೆ. ಜಾಹೀರಾತು ಸಂಬಂಧ ನ್ಯೂಯಾರ್ಕ್ ಟೈಮ್ಸ್ ಗೆ  50 ಸಾವಿರ ಡಾಲರ್, ಫಾರಿನ್ ಪಾಲಿಸಿಗೆ 2,40,000 ಡಾಲರ್ ಹಣವನ್ನು ಪಾವತಿಸಿದೆ. ಇದನ್ನೂ ಓದಿ: ಚೀನಿ ಲಸಿಕೆ ಪಡೆದ ರಾಷ್ಟ್ರಗಳಲ್ಲಿ ಕೊರೊನಾ ಕೇಸ್ ಭಾರೀ ಹೆಚ್ಚಳ

ಒಟ್ಟು ಚೀನಾ ಡೈಲಿ ಜಾಹೀರಾತು ಸಂಬಂಧ ಪತ್ರಿಕೆಗಳಿಗೆ ಒಟ್ಟು 1,10,02,628 ಡಾಲರ್ ಹಣ, ಟ್ವಿಟ್ಟರ್ ಗೆ 2,65,822 ಡಾಲರ್ ಹಣವನ್ನು ಪಾವತಿಸಿದೆ.

ಈ ಹಿಂದೆ ಚೀನಾದ ಕಮ್ಯೂನಿಸ್ಟ್ ಪಾರ್ಟಿ ನಿಯಂತ್ರಣದಲ್ಲಿರುವ ಚೀನಾ ಡೈಲಿ 4.6 ದಶಲಕ್ಷ ಡಾಲರ್ ಹಣವನ್ನು ವಾಷಿಂಗ್ಟನ್ ಪೋಸ್ಟ್, ಹತ್ತಿರ ಹತ್ತಿರ 6 ದಶಲಕ್ಷ ಡಾಲರ್ ಹಣವನ್ನು 2016ರ ನವೆಂಬರ್ ನಿಂದ ನೀಡಿದೆ ಎಂದು ‘ಡೈಲಿ ಕಾಲರ್’ ವರದಿ ಮಾಡಿತ್ತು.

ಕೋವಿಡ್ 19 ವಿಚಾರದಲ್ಲಿ ಆಸ್ಟ್ರೇಲಿಯಾ, ಭಾರತ, ಯುರೋಪ್ ದೇಶದ ಮಾಧ್ಯಮಗಳು ಚೀನಾವನ್ನು ಕಟುವಾಗಿ ಟೀಕಿಸುತ್ತಿದ್ದರೆ ಅಮೆರಿಕದ ಕೆಲ ಮಾಧ್ಯಮಗಳು ಕೊರೊನಾ ವುಹಾನ್ ಲ್ಯಾಬ್‍ನಿಂದ ಸೃಷ್ಟಿಯಾಗಿಲ್ಲ ಎಂಬ ವಾದವನ್ನು ಮುಂದಿಡುತ್ತಿವೆ. ಅಮೆರಿಕದ ಪ್ರತಿಷ್ಠಿತ ಮಾಧ್ಯಮಗಳ ಈ ಧೋರಣೆಗೆ ಸಾಮಾಜಿಕ ಜಾಲತಾಣಗಳಲ್ಲಿ ಟೀಕೆಗಳು ವ್ಯಕ್ತವಾಗಿತ್ತು. ಚೀನಾ ಅಮೆರಿಕದ ಮಾಧ್ಯಮಗಳಿಗೆ ಹಣವನ್ನು ಸುರಿದು ತನ್ನ ಕೈಗೊಂಬೆಯನ್ನಾಗಿ ಮಾಡಿ ತನ್ನ ತಪ್ಪನ್ನು ಮರೆಮಾಚಲು ಮುಂದಾಗುತ್ತಿದೆ ಎಂದು ರಿಪಬ್ಲಿಕನ್ ಪಕ್ಷದ ನಾಯಕರು ಈ ಹಿಂದೆ ಆರೋಪ ಮಾಡಿದ್ದರು.